**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky (ďalej len „ministerstvo pôdohospodárstva“) predkladá navrhované nariadenie vlády Slovenskej republiky, ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky v sektore vinohradníctva a vinárstva (ďalej len „navrhované nariadenie vlády“), ako iniciatívny návrh.

Navrhované nariadenie vlády sa predkladá podľa § 2 ods. 1 písm. k) zákona č.  19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. z dôvodu prijatia nových pravidiel poskytovania podpory spoločnej poľnohospodárskej politiky financovanej z prostriedkov Európskej únie a štátneho rozpočtu pre tento sektor na obdobie rokov 2023 až 2027 podľa nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021) v platnom znení (ďalej len „nariadenie (EÚ) 2021/2115 v platnom znení“).

Navrhovaným nariadením vlády sa nastavujú pravidlá poskytovania podpory na vykonávanie opatrení v sektore vinohradníctva a vinárstva, ktoré sú podľa čl. 57 a 58 nariadenia (EÚ) 2021/2115 v platnom znení ustanovené ako typy intervencií pre tento sektor v Strategickom pláne spoločnej poľnohospodárskej politiky 2023 - 2027, a vo vzťahu ku ktorým je podľa čl. 9,  čl. 43 ods. 3 a čl. 88 tohto nariadenia Európskej únie Slovenská republika povinná umožniť čerpanie podpory  a ustanoviť právny rámec, ktorým sa riadi poskytnutie podpory.

Slovenská republika si ako členský štát Európskej únie podľa čl. 88 ods. 1 nariadenia (EÚ) 2021/2115 v platnom znení do svojho strategického plánu spoločnej poľnohospodárskej politiky ako intervencie v sektore vinohradníctva a vinárstva zahrnula

1. reštrukturalizáciu alebo konverziu vinohradov podľa čl. 58 ods. 1 písm. a) nariadenia (EÚ) 2021/2115 v platnom znení,
2. investície do
3. hmotných alebo nehmotných aktív vo vinohradníckych alebo vinárskych poľnohospodárskych systémoch, ktoré sa neuskutočňujú na vykonávanie reštrukturalizácie alebo konverzie vinohradov,
4. spracovateľských zariadení alebo infraštruktúry vinárskych podnikov, alebo
5. marketingových štruktúr alebo nástrojov vinárskych podnikov
6. poistenie príjmu z úrody na výrobu poľnohospodárskych výrobkov uvedených v prílohe I k ZFEÚ v platnom znení (ďalej len „poľnohospodársky výrobok“) v sektore vína podľa čl. 1 ods. 2 písm. l) v nadväznosti na časť XII prílohy I k nariadeniu Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20. 12. 2013) v platnom znení (ďalej len „nariadenie (EÚ) č. 1308/2013 v platnom znení“) proti stratám zapríčineným nepriaznivými poveternostnými udalosťami, ktoré možno prirovnať k prírodným katastrofám, nepriaznivými poveternostnými udalosťami, škodami spôsobenými zvieratami, chorobami rastlín alebo napadnutím škodcami
7. informačné akcie týkajúce sa vinárskych výrobkov, ktoré sú vínom Európskej únie, vykonávané v jej členských štátoch a zamerané na podporovanie zodpovednej konzumácie vína alebo na propagáciu systémov kvality Európskej únie vzťahujúcich sa na označenia pôvodu podľa čl. 93 ods. 1 písm. a) nariadenia (EÚ) č. 1308/2013 v platnom znení vína alebo na jeho zemepisné označenia podľa čl. 93 ods. 1 písm. b) nariadenia (EÚ) č. 1308/2013 v platnom znení (ďalej len „informačné akcie o vínach Európskej únie“), a
8. akcie, ktoré vykonávajú medziodvetvové organizácie podľa čl. 157 ods. 1 nariadenia (EÚ) č. 1308/2013 v platnom znení v sektore vinárskych výrobkov, zamerané na zlepšenie reputácie viníc Európskej únie prostredníctvom podporovania vínnej turistiky v regiónoch, v ktorých sa pestujú rastliny na výrobu vinárskych výrobkov alebo v ktorých sa vinárske výrobky vyrábajú.

V záujme o zabezpečenie spravodlivého čerpania podpory, poskytovanej Pôdohospodárskou platobnou agentúrou na intervencie v sektore vinohradníctva a vinárstva zahrnuté v strategickom pláne spoločnej poľnohospodárskej politiky Slovenskej republiky (ďalej len „intervencie SPP SR v sektore vinohradníctva a vinárstva“), sa navrhovaným nariadením vlády ustanovuje postup schvaľovania poskytnutia podpory na intervencie SPP SR v sektore vinohradníctva a vinárstva, pravidlá vykonávania, uskutočňovania alebo trvania týchto intervencií, a postup samotného poskytovania podpory na intervencie SPP SR v sektore vinohradníctva a vinárstva. Schválenie poskytnutia podpory na intervencie SPP SR v sektore vinohradníctva a vinárstva je podľa navrhovaného nariadenia vlády základnou podmienkou na to, aby mohla byť podpora na tieto intervencie poskytnutá, pričom toto schválenie sa udeľuje na konkrétny zámer vykonať určitú intervenciu SPP SR v sektore vinohradníctva a vinárstva, a udeľuje sa konkrétnej osobe, ktorá spĺňa kritériá ustanovené pre prijímateľov podpory na intervencie v sektore vinohradníctva a vinárstva, a podľa týchto kritérií ustanovené požiadavky v navrhovanom nariadení vlády. Podpora sa na intervencie SPP SR v sektore vinohradníctva a vinárstva podľa navrhovaného nariadenia vlády poskytne až následne, po ich vykonaní za podmienok ustanovených v príslušných aktoch Európskej únie a v navrhovanom nariadení vlády, a bude sa takto poskytovať v každom poľnohospodárskom finančnom roku, v ktorom budú na jej poskytovanie alokované finančné prostriedky Európskej únie, a v ktorom bude na vykonanie týchto intervencií poskytnutie podpory žiadané.

Navrhované nariadenie vlády nebude mať vplyvy na rozpočet verejnej správy, na manželstvo, rodičovstvo, rodinu a deti, nebude mať sociálne vplyvy, vplyvy na životné prostredie, vplyvy na informatizáciu spoločnosti, ani vplyvy na služby verejnej správy pre občana. Navrhované nariadenie vlády bude mať pozitívny vplyv na podnikateľské prostredie.

Navrhované nariadenie vlády je v súlade s Ústavou Slovenskej republiky, ústavnými zákonmi, s ostatnými zákonmi, nálezmi Ústavného súdu Slovenskej republiky, právne záväznými aktmi Európskej únie, ako aj medzinárodnými zmluvami a inými medzinárodnými dokumentmi, ktorými je Slovenská republika viazaná.